Jyväskylän ammattikorkeakoulu

pienoiskuva|Suomalainen musiikkikampus Pitkäkadulla.
Jyväskylän ammattikorkeakoulu (lyhenne Jamk, ) on vuonna 1994 perustettu korkeakoulu, jossa opiskelee noin 9 500 opiskelijaa ja henkilöstöä on 900. Jamkissa annetaan korkeakoulututkintoon johtavaa koulutusta,  avoimia ammattikorkeakouluopintoja, täydennyskoulutusta ja ammatillista opettajakoulutusta. Ammattikorkeakoulututkinto on laajuudeltaan 210–270 opintopistettä ja kestää 3,5–4,5 vuotta. Jyväskylän ammattikorkeakoulussa on mahdollisuus suorittaa myös ylempi korkeakoulututkinto. YAMK-tutkinto on laajuudeltaan 60–90 opintopistettä ja sen suorittaminen kestää yleensä 1–3 vuotta. Hakukelpoisuuden saa kun on suorittanut soveltuvan ammattikorkeakoulututkinnon / muun soveltuvan korkeakoulututkinnon ja valmistumisen jälkeen on hankittu vähintään kahden vuoden työkokemus alalta. Jamk hyväksyy aiemman opistoasteen tai ammatillisen korkea-asteen tutkinnon jälkeen hankitun työkokemuksen. YAMK-tutkinnot on suunnattu aikuisille.

Jyväskylän ammattikorkeakoulun vahvuusaloja ovat automaatio ja robotiikka, biotalous, uudistuva oppiminen, matkailu, monialainen kuntoutus sekä sovellettu kyberturvallisuus.  

Oppilaitoksen omistaa Jyväskylän Ammattikorkeakoulu Oy, jonka omistajia puolestaan olivat Jyväskylän kaupunki, Äänekosken ammatillisen koulutuksen kuntayhtymä ja Jämsän kaupunki. Joulukuussa 2025 Jyväskylän kaupunki luopui osasta osakkeista ja myi 50,6 prosenttia, Jämsän kaupunki viisi prosenttia ja Äänekosken ammatillisen koulutuksen kuntayhtymä (Poke) viisi prosenttia yhtiön osakkeista Jyväskylän yliopistolle. Jyväskylän kaupungille jäi edelleen 39,4 prosentin omistusosuus. 

Monialaiseen ammattikorkeakouluun kuuluu useita koulutusta tuottavia yksiköitä: ICT-ala, kulttuuriala, liiketalouden ala, luonnonvara-ala, matkailu- ja ravitsemisala, sosiaali- ja terveysala ja tekniikan ala. Ammatillisesta opettajakorkeakoulusta voi valmistua ammatilliseksi opettajaksi, erityisopettajaksi tai opinto-ohjaajaksi.

Jyväskylän ammattikorkeakoulun hallitus hyväksyi Jyväskylän ammattikorkeakoulun ja Liikunnan ja kansanterveyden edistämissäätiön (Likesin) yhdistymisen Jyväskylän ammattikorkeakouluun vuoden 2022 alussa 14. kesäkuuta 2021 pidetyssä kokouksessa. Likesin henkilöstö siirtyi Jamkin hyvinvointiyksikön henkilöstöksi.

Jyväskylän ammattikorkeakoulu järjestää röntgenhoitajakoulutusta yhteistyössä Tampereen ammattikorkeakoulun kanssa.

Jyväskylän ammattikorkeakoulu on tehnyt koulutusvientiä esimerkiksi sairaanhoitajakoulutusta Kazakstaniin ja Kiinaan sekä koulutuksen kehittämishankkeessa Egyptiin.

 Kampukset 
Pääkampus sijaitsee Rajakadulla, Lutakossa sijaitsee Lutakon kampus  sekä Pitkäkadulla toimii Suomalainen musiikkikampus. Se on Jyväskylän yliopiston, Jyväskylän ammattikorkeakoulun ja Jyväskylän koulutuskuntayhtymä Gradian muodostama musiikkikoulutuksen ja -tutkimuksen osaamiskeskittymä. Jamkilla on toimipaikka myös Saarijärven Tarvaalassa, missä sijaitsee Biotalousinstituutti.

Jyväskylän ammattikorkeakoulun hallitus on päättänyt joulukuussa 2023, että Hyvinvointiyksikkö siirtyy Hippokselle valmistuvaan osaamiskeskukseen vuonna 2026. Ehtona on, että rakennustyöt käynnistyvät suunnitellussa aikataulussa kesällä 2024. On myös suunniteltu, että Jyväkylän ammattikorkeakoululle kaikki toiminnot keskitetään Hippokselle 2030-luvulla. Tästä solmitaan aiesopimus Jyväskylän kaupungin kanssa. 

 Koulutusalat 
Jamk järjestää koulutusta seitsemällä koulutusalalla. 

Kokonaan englanninkielisiä ohjelmia ovat Degree Programme in Tourism Management, Degree Programme in International Business,  Purchasing and Logistics Engineering ja Degree Programme in Nursing.
 ICT-ala: insinööri (AMK), tradenomi (AMK)
 Kulttuuriala: musiikkipedagogi (AMK)
 Liiketalous: tradenomi (AMK)
 Luonnonvara-ala: agrologi (AMK)
Matkailu- ja ravitsemisala: restonomi (AMK)
Sosiaali- ja terveysala: fysioterapeutti (AMK), kuntoutuksen ohjaaja (AMK), kätilö (AMK), sairaanhoitaja (AMK), sosionomi (AMK), toimintaterapeutti (AMK)
 Tekniikka: insinööri (AMK), rakennusmestari (AMK)
Yhteishaun suositumpia Jamkin koulutusohjelmia ovat olleet liiketalouden- , logistiikan insinööri- , kätilö-  ja toimintaterapeuttikoulutus.

Jamkissa käynnistyy syksyllä 2026  luonnonvaratekniikan insinöörikoulutus. Koulutus on Suomessa uusi ja sitä ei järjestetä muualla. Keväällä 2026 on haettavissa 30 aloituspaikkaa. Koulutus käynnistyy syksyllä 2026  suomenkielisenä monimuotototeutuksena. Vuonna 2027 koulutus käynnistyy myös englanninkielisenä.   

 Opiskelijakunta 
Jyväskylän ammattikorkeakoulun opiskelijoiden edunvalvonnasta ja yhteisestä toiminnasta vastaavana opiskelijakuntana toimii Jyväskylän ammattikorkeakoulun opiskelijakunta Jamko. 

 Katso myös 
 Tiimiakatemia

 Lähteet 

 Aiheesta muualla 

 Jyväskylän ammattikorkeakoulu
 Jyväskylän ammattikorkeakolun opiskelijakunta JAMKO
 Ammatillinen opettajakorkeakoulu



Luokka:Suomen ammattikorkeakoulut
Luokka:Jyväskylän oppilaitokset
Luokka:Saarijärvi